Märtsikuised raamatupidaja.ee lugejate lemmiklugude teemad ulatusid seinast seina - loetumaite lugude seas on nii maksuvaidlusi kui seadusemuudatusi, soovitusi, kuidas masu ajal ellu jääda ning otse loomulikult ei saa mööda uuest e-aruandluse portaalist.
1. märtsil kirjutas raamatupidaja.ee, et maksuamet kaotas olulise käibemaksuvaidluse, mis puudutab kõiki äriühinguid, kes osutavad sõiduautode liisingusse andmise teenust.
Napilt jäi tihedas konkurentsis teiseks lugu e-aruandluse turbomeetodil kohustuslikuks muutmisest. Idees heaks kiidetud uuendus on saanud nii kasutajate, ekspertide kui juristide poolt kõva kriitika osaliseks, kuna uue süsteemi kasutamist takistavad vead, mida nö jooksu pealt lapitakse.
Advokaadibüroo Tark & Co advokaat tutvustab töölepinguseadusest tulenevaid võimalusi tööjõukulude kokkuhoiuks, et seeläbi parandada ettevõtte majandusliku olukorda.
Paljud ettevõtted on leidnud, et praegune aeg on sobiv suuremate muudatuste ettevõtmiseks ja äritegevuse restruktureerimiseks. Millised peaksid olema esimesed prioriteedid restruktureerimisel, sellest tegi hiljutisest uuringust selgunud mõnevõrra üllatavatee leidude põhjal kokkuvõtte Ernst & Young-i tehingutenõustamise osakonna juhtivkonsultant Lili Kirikal.
Maksumaksjate liidu vanemjurist Martin Huberg lahkas tulu- ja sotsiaalmaksuseaduse muudatusi, mille rahandusministeerium kooskõlastusringile on saatnud.
See küsimus kummitab paljusid ettevõtjaid, kes on ühel või teisel põhjusel masuaegsesse võlaringmängu sattunud. Vastuseid otsisid Soraineni õigusblogis advokaadibüroo Sorainen partner Karin Madisson ja advokaadibüroo Sorainen advokaat Inga Murula
Euroopa Komisjon esitas hagi Eesti riigi vastu, leides et maksuvabastuse keelamine mitteresidendile, samas kui sama maksuvabadust võimaldatakse residendile, on vastuolus Euroopa Liidu toimimise lepingus sätestatud isikute vaba liikumise põhimõttega. Tegemist on esimese korraga kui Euroopa Kohtus on vaidlustatud tulumaksuseaduse sätete kooskõla Euroopa õigusega. Pretsedenti lahkab PricewaterhouseCoopers juhtiv maksukonsultant Erki Uustalu.
Justiitsministeeriumi asekantsler Marko Aavik kirjutas e-aruandluse projekti kaitseks vastulause vandeaudiitor Rein Ruusalule, kes kirjutas oma arvamusloos, et elektroonilisele finantsaruandlusele üleminekuga tegi Eesti pisikese sammukese e-riigi osas edasi, kuid finantsaruandluse filosoofia osas tehti suur samm tagasi, biitlite sõnadega väljendudes, „Back in the USSR“.Marko Aaviku vastulause Rein Ruusalule on ühtlasi ka märtsikuu enim kommenteeritud lugu.
Endiselt on tulipunktis kõik abimaterjalid aastaaruannete koostamiseks. Kui leiad, et sellest nimekirjast on mõni oluline ja kasulik vorm või näidis puudu, anna sellest kommentaariumis teada ja lisame selle nimekirja!
PriceWaterhouseCoopersi juhtiv maksukonsultant Ain Veide jätkab maksualaste kohtulahendite teemat ja tunnustab Tallinna Ringkonnakohut maksuasjades hea töö tegemise eest. Veide kirjutab lahti raamatupidaja.ee märtsikuise TOPi võitnud loos mainitud kohtuvaidluse sisu - sisendkäibemaksuna on igati seaduslik maha arvata sõidukite taastusremonditeenuse ostmisel makstud käibemaksu.